S. Janiš, poslanec: (2010-06-10):
Takže pred necelým mesiacom pán predseda vlády rozhodoval o pomoci Grécku vo výške 813 mil. eur. Bolo to pred necelým mesiacom. Parlament na toto rozhodnutie vláda nepotrebovala. Dokonca Smer zmaril aj mimoriadnu schôdzu, ktorú sme iniciovali. A dva dni pred voľbami chýbajú 4 mil. eur na pomoc vlastným ľuďom, o 800 mil. eur bolo rozhodnutých pre Grécko hneď v tichosti, zo 4 mil. eur pre vlastných občanov, pre Slovákov robí sa populistická predvolebná politika s veľkým hrmotom. Je nedôstojné a potupné robiť si politiku na povodniach, robiť si politiku a predvolebný P. R. na utrpení ľudí. Tento návrh zákona je robený, dámy a páni, tak, že peniaze politických strán, je to tých 25 %, ktoré dostanú za voľby, pôjdu do vládnej rezervy alebo rezervy predsedu vlády Roberta Fica. Odtiaľ majú putovať smeráckym županom. A tí, samozrejme, budú bez súťaží s nimi gazdovať tak, po smerácky, ako to bolo so 6 mld. na mýte, 2 mld. emisií. Poprípade budú smerovať aj k nejakým fitneskám na nejaké nechty. Dámy a páni, nie, takto sa s peniazmi narábať nedá. Už ste raz zlyhali pri narábaní s peniazmi, už ste raz tieto peniaze delili krížom-krážom. Vyčerpali ste ich viac, ako ich bolo určených na pol roka. Takže my predkladáme pozmeňujúci návrh, aby peniaze, ktoré patria občanom, aj týmto občanom v ťažkej životnej situácii šli. Navrhujeme, aby nešli peniaze politických strán do rezervy Roberta Fica ani do vládnej rezervy, ani na rôzne fitnesky, ale aby táto pomoc išla priamo ľuďom, ktorí sú postihnutí povodňami, aby išli peniaze ľuďom, a nie Smeru, aby išli peniaze na riešenie povodní, a nie Smeru. Stačilo, páni, fitnesiek, ihrísk, ľudia potrebujú pomoc. Ak to s pomocou myslíte vážne a úprimne, tak nemôžete mať žiadny problém zahlasovať za pozmeňujúci návrh, ktorý teraz prečítam, s jeho podporou nemôžete mať žiadny problém. Občanom tak odídu 4 mil. eur. Ak chcete ale peniaze preliať cez županov Smeru, cez zákazky spriazneným firmám, tak za tento pozmeňujúci návrh nezahlasujete. A peniaze nepôjdu ľuďom. Dámy a páni, pozmeňujúci návrh k zákonu č. 333/2004 Z. z. o voľbách do Národnej rady v znení zákona č. 464/2005 Z. z., zákona č. 192/2007 Z. z., zákona č. 445/2008 Z. z., nálezu Ústavného súdu Slovenskej republiky č. 125/2009 Z. z. a zákona č. 58/2010 Z. z., ktorý sa dopĺňa takto: Za § 56 sa vkladá § 56a, ktorý znie: „Politickej strane alebo koalícii, ktorá vo voľbách v roku 2010 získala viac ako 3 % z celkového počtu odovzdaných platných hlasov v rámci Slovenskej republiky, uhradí sa za každý takýto hlas zo štátneho rozpočtu Slovenskej republiky príspevok vo výške 0,75 % priemernej nominálnej mesačnej mzdy v hospodárstve za kalendárny rok predchádzajúci roku, v ktorom sa konajú voľby do Národnej rady Slovenskej republiky; ustanovenie § 52 ods. 4 druhej vety sa na úhradu príspevku za voľby vykonané v roku 2010 nepoužije.“ Prostriedky vo výške 0,25 % priemernej nominálnej mesačnej mzdy v hospodárstve za kalendárny rok predchádzajúci roku, v ktorom sa konajú voľby do Národnej rady Slovenskej republiky; ustanovenie § 52 ods. 4 druhej vety sa na úhradu príspevku za voľby vykonané v roku 2010 použijú výlučne na náhradu škôd spôsobených fyzickým osobám povodňami v roku 2010, toto je náš pozmeňujúci návrh. (Potlesk.) Odôvodnenie. Prostriedky pre politické strany navrhujeme, aby boli použité výlučne na náhradu škôd spôsobených občanom Slovenskej republiky, rovno, priamo, nie cez rezervu vlády, vieme, ako sa s ňou nakladalo, ani cez rezervu predsedu vlády, vieme, ako s ňou nakladalo, a ani cez smeráckych županov, ale priamo občanom poskytnúť ich, toto je najférovejšie riešenie, a príspevok politických strán ozaj ľuďom, ktorí trpia a sú dnes v katastrofálnej situácii. Schváľte toto a zajtra môžete peniaze deliť podľa kľúča, aký ste zvolili, podľa počtu osôb postihnutých, 4 mil. eur môžu zajtra týmto ľuďom odísť, pán minister. Ak to neurobíte, tak 4 mil. eur skončia tak, ako skončila vládna rezerva vo výške 11 mil. eur a premiérova rezerva vo výške 1,6 mil. eur, tak, že v júni niet ani centa. Dámy a páni, ja vás pekne prosím, ak to myslíme vážne s pomocou občanom, aby ste tento pozmeňujúci návrh podporili. Ďakujem vám. (Potlesk.)